Na temelju članka 49. st. 1. Statuta Općine Fužine („Službene novine“ Općine Fužine br. 07/18), podnosim Općinskom vijeću slijedeće

**IZVJEŠĆE O RADU ZA PERIOD**

**OD 01.01.2019. DO 30.06.2019. GODINE**

U prvom polugodištu 2019. godine naglasak rada bio je usmjeren na završavanje svih radova na Dječjem vrtiću kako bi se isti mogao staviti u funkciju u rujnu 2019. godine. U tom pravcu poduziman je čitav niz aktivnosti, kako sa izvođačima radova, tako i sa svim ostalim službama čije suglasnosti su bile potrebite za dovršetak navedene građevine.

Osim radova, poduzete su sve radnje zajedno sa ovim Općinskim vijećem, i na osnivanju ustanove Dječji vrtić Snježna pahulja kako bi početkom školske 2019./2020. godine sve bilo spremno i za početak rada.

Obavljene su i sve pripremne radnje i prijave prema Agenciji kako bi se osiguralo financiranje izgradnje iz sredstava Europske unije, o čemu sam Vas višekratno na sjednicama Općinskog vijeća i izvješćivao.

Pored Dječjeg vrtića, vršene su pripremne radnje i za početak radova na našoj nerazvrstanoj cesti na predjelu Vrelo koji radovi su krenuli i o kojima ću Vas izvjestiti kroz iduće izvještajno razdoblje.

U veljači je sklopljen i ugovor te započeta realizacija programa „Zaželi – program zapošljavanja žena“, vrijednosti cca 1,6 miliona kuna te su izvršene sve pripreme i promjene u ustroju Jedinstvenog upravnog odjela kako bi se mogle zaposliti voditeljica i administrator tog projekta kao polazišna točka same realizacije istoga.

Na navedenom projektu kojeg financira Europski socijalni fond zaposleno je dodatno 8 žena koje pružaju usluge ukupno za čak 54 krajnja korisnika.

Cijeli projekat je u tijeku i trajati će idućih 20 mjeseci.

Pored ova glavna 3 projekta koja smo realizirali i posložili, vršen je i čitav niz drugih aktivnosti usmjerenih prvenstveno na sređivanje komunalne infrastrukte (općinske) počevši od proširenja javne rasvjete na području Liča (Potkobiljak, Vicićeva ulica, ulica Seline, rasvjeta uz šetnicu uz jezero Bajer, postava solarnih javno-rasvjetnih stupova na plaži Lepenici, ulica Vrata prema pilani Čebuhar), sređivanja nerazvrstanih cesta, javnih površina te pripreme za daljnje nabave i radove koje se provode sada.

U tijeku je i postupak izrade urbanističkog plana uređenja groblja Fužine, izmjena prostornog plana i pripreme za izradu projekta zaobilaznice.

Po pitanju zaobilaznice, trenutno je ugovoreno i izvode se radovi na provedbi geotehničkih istražnih radova i izradi geotehničkog elaborata te je ugovorena izrada idejnog rješenja.

Manje projekte ovdje nisam niti iznosio kao npr. uređenje prostora bivše place u Fužinama, uređenje parka Sv. Jurja u Liču, pripreme za uređenje ceste u Poslovnoj zoni, zamjena i popravak krovova u Poslovnoj zoni, zamjena stolarije i fasada na Gmajni u Vratima.

U prvoj polovini ove godine realiziran je i novi Pravilnik oko načina financiranja udruga, provedeni natječaji sukladno istome i sklopljeni ugovori.

Po pitanju provedbe javnih natječaja, proveden je natječaj za poslovnu zonu Lič za jednu halu, u pripremi je natječaj za drugu halu, provedeni su natječaji za korištenje javnih površina uz jezero i postavu ugostiteljskih objekata, pripremni radovi za izradu projekta uređenja Čoke, izrada projekta uređenja šetnice oko jezera Lepenice, prijave za natječaj prema MUP-u za uređenje rampe kod mosta na brani Bajer te čitav niz drugih manjih projekata čija realizacija će ovisiti prvenstveno od fondova na koji su prijavljivani.

U pogledu ostalih poslova, čije rješavanje ulazi u područje rada i Jedinstvenog upravnog odjela, mogu reći da su se većinom isti obavljali u za to predviđenim rokovima jer je ove godine, upravo zbog nove odluke o komunalnoj naknadi i prelaska na novi program vođenja cjelokupnog financijskog knjigovodstva, izdano kompletno novo rješenje o načinu i rokovima plaćanja tog prihoda.

Komunalni doprinos puni su u skladu s izdanim rješenjima izuzev tvrtke MAF (Ski Jelenča) koji za izgradnju žičara i objekata nije podmirio iznos komunalnog doprinosa u visini nešto većoj od 350.000 kuna. Prihodi po pitanju legalizacija su se nešto smanjili jer su i sami postupci u poodmakloj fazi kada novih predmeta ima jako malo.

Socijalna problematika, sukladno odluci, riješava se u rokovima i sukladno podnijetim zahtijevima. Tu naglašavam i dalje problematiku depopulacije odnosno demografije jer je u prvih 6 mjeseci za novorođenu djecu doneseno samo 3 rješenja.

Po pitanju sufinanciranja udžbenika, obzirom da su isti nabavljeni od strane države, Općina je i dalje zadržala svoju pomoć roditeljima kroz sufinanciranje ostalih potrebština kroz izdavanje bonova.

Uglavnom, ulaže se puno napora i truda u svakodnevnom rješavanju potreba, kako stanovnika tako i privrednika sa ovog područja kako bi se mogućio normalan život u našoj općini.

Svakako će tome doprinjeti i obnova vodovodne mreže i kanalazija kroz projekat tzv „Švicarci“ u koji će općina, ukoliko država ne pomogne, morati uložiti dosta sredstava. To je projekat o kojem ste izvješćeni na jednoj od prošlih sjednica vijeća pa držim nepotrebnim isto ponavljati, a o svim novim momentima ću Vas pravovremeno informirati (kao i do sada).

I na kraju ovog Izvješća preostaje mi samo iskazati zahvalnost svim onim vijećnicima koji su svojim zalaganjem pridonijeli realizaciji projekata koje sam ranije naveo te se nadam i daljnjoj dobroj suradnji sa svima Vama na korist cijeloj našoj zajednici.

Općinski načelnik

David Bregovac, v.r.

KLASA: 022-05/19-07/01

URBROJ: 2112/03-02-19-01

Fužine, 13.09.2019.